
DANILO RADOJEVIC KAO MONTENEGRIST 


U ovome prilogu dat je osvrt na filološki rad akademika Da- 
nila Radojevića. Radojević pripada generaciji crnogorskih au- 
tora koji su odbacujući uvriježena shvatanja tradicionalističke 
nauke trasirali puteve moderne montenegristike. Njegova naučna 
interesovanja su široka, pa je svojim radovima dao značajan do- 
prinos u više disciplina — književnoj istoriografiji, folkloristici, 
jezikoslovlju, kulturologiji, arhivistici, etnologiji, heraldici... U 
knjizevnoistorijskim radovima Radojević pokazuje široko obra- 
zovanjeiposvećenostosvjetljavanjunepoznatihilimanjepoznatih 
segmenata našega književnoga i kulturnoga nasljeđa. 


Ključne riječi: Danilo Radojević, montenegristika, istorija 
književnosti, jezikoslovlje 


Za razliku od današnje Crne Gore, u kojoj postoje neophodni 
društveno--istorijski okviri i institucije za bavljenje crnogorskom kulturnom 
baštinom, donedavno nije bilo ni društvenih uslova ni institucija crnogor- 
skih koje bi mogle uposliti naučnike i kulturologe željne proučavanja 1 afir- 
macije sopstvene prošlosti. No izgleda da ni institucije ni društveni uslovi 
nijesu u tome presudni. Da nije tako, ne bi se moglo govoriti o paradoksu 
da je Crna Gora imala više reprezentativnih predstavnika iz oblasti monte- 
negristike u doba kad ta nauka nije imala društvenu verifikaciju i podršku, 
no što ih ima danas — u vrijeme povraćene državne nezavisnosti i makar 
verbalnoga zalaganja za očuvanje sopstvenoga nacionalnog i državnog 
identiteta. Istina, sve je više doktora i magistara po Crnoj Gori, no sve je 
manje i osnovnoga poznavanja sopstvene kulturne prošlosti i sve manje 
stvarnoga doprinosa crnogorskoj kulturi. Zbog svega toga svako se valjano 
istraživanje i danas mora oslanjati na montenegriste starije generacije, koji 
su utirali put i državnoj nezavisnosti i zvaničnoj afirmaciji montenegristike. 

Jedan od znaéajnijih predstavnika te generacije, 1 dalje vrlo aktivan, jeste 
Danilo Radojević. 

Danilo Radojević brat je Radoja Radojevića — poznatoga začinjavca 
nauke o crnogorskoj samobitnosti. No nije to ono što njega čini značajnim jer 
Danilov rad nije ostao u šenci bratovljeve djelatnosti. Teško je zamisliti kakvu 
sintezu o crnogorskoj kulturologiji, istoriologiji, njegošologiji, arhivistici i sl. 
— bez oslonca na studije i radove Danila Radojevića. Za razliku od današnjih 
suviše usko specijalizovanih i prilično neznavenih i površnih naučnih i kul- 
turnih djelatnika, predstavnici starije generacije morali su kompenzirati sve 
ono što je institucionalno nedostajalo Crnoj Gori. Stoga su bili aktivni u svim 
segmentima društvenih nauka — i kao istoričari, i kao književni kritičari, i 
kao jezikoslovci, i kao književni istoričari, a neki od njih — poput Danila 
Radojevića — bili su aktivni i kao književnici. Njegov je književni rad ostao 
u Senci naučnoga rada, što je bilo i realno očekivati kad se zna koliko je malo 
bilo i tada i danas onih koji su se bavili afirmacijom Crne Gore i njene kul- 
turne prošlosti. Taj književni rad neće biti povod ni ovoga teksta. 

Danilo Radojević rođen je u Mokrome, kraj Šavnika, 1932. godine. 
Filološki fakutet i magistraturu završio je u Beogradu, a na Sveučilištu u 
Zagrebu stekao je zvanje doktora humanističkih nauka. Do danas je objavio 
18 monografskih publikacija, priredio 14 knjiga te nekoliko desetina studija, 
eseja i novinskih članaka.! O njegovu radu Krsto Pižurica je zapisao: ,,Da- 
nilo Radojević je znani nam crnogorski književnik i kulturni poslenik koji je 
već duže vremena prisutan na crnogorskoj kulturnoj i društvenoj sceni. On 
je jedan od najangažovanijih crnogorskih intelektualaca što utkivaju sebe u 
savremena crnogorska previranja i utiču na tokove društvene svijesti današnje 
Crne Gore. Danilo sa svojim bratom Radojem spada u najuži krug onih kul- 
turnih radnika koji rade na revitalizaciji crnogorske državnosti i vaspostavlja- 
nju samobitnosti crnogorskoga naroda i njegove nacije. Visoko obrazovan i 
učen Danilo Radojević imponuje crnogorskoj intelektualnoj eliti koja se, u 
svojoj grčevitosti, oslobađa retardirane prošlosti i trasira nove puteve crnogor- 
skoga društvenog i kulturnog života.“ Kao i brat mu Radoje, za takav rad Da- 
nilo je Radojević bio „nagrađen“ zabranom objavljivanja radova 1972. godine 
(tzv. Bijela knjiga). No i prije te zvanične zabrane, njima je objavljivanje u 
Crnoj Gori praktično bilo onemogućeno, pa su svoje stavove mogli iznositi 





Opširnije o tome viđeti u: Ljiljana Lipovina-Đorđević, Bio-bibliografija Danila Radojevića, 
Institut za crnogorski jezik i književnost, Podgorica, 2012. 

Krsto Pizurica, „Njegoš (i oko njega) unaučnikovome ogledalu“, u knjizi Danila Radojevića, 
Studije o Njegošu, Institut za crnogorski jezik i književnost, Podgorica, 2011, str. 7. 
Viđeti: Vojislav P. Nikčević, Jezikoslovne studije, Centralna narodna biblioteka Crne Gore 
„Đurđe Crnojević“, Cetinje, 2004, str. 8—10. 


N 


242 


Danilo Radojević kao montenegrist 





samo u ondašnjim hrvatskim časopisima (koji su takođe uskoro proglašeni 
nacionalističkim). Na šednici CK SK Crne Gore, 24. XII 1971. godine, kon- 
statovano je: ,,Crnogorski separatisti Danilo 1 Radoje Radojević 1 Vojislav 
Nikčević objavljivali su svoje tekstove u onim glasilima u Hrvatskoj u kojima 
su, prema sadašnjoj ocjeni tih sredina, nacionalisti imali bitnog uticaja. Izgo- 
vor je bio da su za njih glavna sredstva informisanja u Crnoj Gori zatvorena, 
što je tačno.“* 

Premda je po svojemu obrazovanju u prvome redu istoričar književnosti 
i filolog, Radojević se od početaka bavljenja naukom, kako je već rečeno, 
uspješno ogledao i u drugim naučnim disciplinama — kulturnoj, političkoj, 
vojnoj i crkvenoj istoriji, arhivistici, heraldici, jezikoslovlju... Sagledan s 
ove distance čini se da se naučni opus Danila Radojevića, zapravo, u konti- 
nuitetu izgrađivao oko zanemarenih, tabuiziranih pitanja crnogorske istori- 
je i kulture. Tako već na samome početku njegove naučne karijere, krajem 
šezdesetih godina XX stoljeća, srijećemo niz kritičkih i polemičkih radova 
vezanih za crnogorsku istoriju, jezik i kulturno nasljeđe koje je publikovao 
u značajnim južnoslovenskim časopisima toga vremena. Već 1967. godine 
objavljuje kritički osvrt na izdanja Leksikografskoga zavoda u Zagrebu đe 
uočava brojne primjere izostanka važnih jedinica vezanih za crnogorsku kul- 
turnu i političku istoriju. I ne samo to, da je riječ o tendecioznome postu- 
panju Radojević potcrtava primjerom odsustva jedinice Crnogorci iz prvoga 
izdanja Enciklopedije Leksikografskoga zavoda, iako su data objašnjenja za 
sve druge nacije. Radojević upozorava: ,,Kao logična posljedica ovakvog sta- 
va redaktora Enciklopedije, potpuno je izostao prijegled crnogorske istorije 
i svih crnogorskih duhovnih tekovina do sada! Znači, jedini Jugoslovenski 
leksikografski zavod nije obradio u posebnoj jedinici političku i kulturnu 
istoriju čitavog jednog naroda!“ Na sličan način, osvrnuo se i na pojavu 
prve knjige ambiciozno zamišljenoga državnog projekta Istorija Crne Gore. 
Konstatujući da je riječ o značajnoj sintezi, Radojević ipak najviše pro- 
stora u svojemu osvrtu posvećuje analizi manjkavosti te knjige, posebno 
dijela Istorije čiji je autor Jovan Kovačević. Navodeći brojne primjere ne- 
dosljednosti i oskudnih saznanja koje Kovačevićeva radnja nudi, Radojević 
posebnu pažnju posvećuje problemu narodnosne pripadnosti slovenskih ple- 
mena koja su naselila prostor bivše rimske provincije Prevalis, ukazujući na 
zablude tradicionalističke istoriografije, čiji je izdanak i Kovačević, koja je 
po svaku cijenu dokazivala da je riječ o Srbima. Analitički i dokumentarno 





4 


166 


Danilo Radojević, „Ćupićeva verzija 'Bijele knjige“, Dukljanski horizonti, Crnogorsko 
društvo nezavisnih književnika, Podgorica, 1995, str. 196. 

Danilo Radojević, ,,Enciklopedijske nedosljednosti“, Književne novine, br. 294, Beograd, 
1967, str. 8. 

obesmišljavajući takve tendencije, Radojević zaključuje: ,,Znači, ako ne pola- 
zimo od romantičarskih pretpostavka o životu i odnosima raznorodnih slaven- 
skih plemena koja su došla na Balkan i imala različita imena, od kojih su neka 
i danas poznata (...), onda nećemo živjeti u maglama terminoloških odred- 
nica romantičarske istoriografije.* U zagrebačkoj Kritici Radojević 1969. 
godine publikuje dva amblematična teksta. U prvome od njih, ,,Neistoriska 
paradoksiranja o Dukljaninu““, kroz osvrt na predgovor prvome crnogorskom 
izdanju Ljetopisa Popa Dukljanina, koje je za prestižnu Biblioteku ,,Luča“ 
Grafičkoga zavoda priredio dr Slavko Mijušković, lucidno razotkriva meha- 
nizme marginalizovanja najstarijih perioda crnogorske prošlosti i najvaznijega 
domaćega izvora za crnogorsku istoriju do sredine XII stoljeća. Minucioznom 
analizom postojećih izvora i literature, u tome obimnom osvrtu, Radojević 
je manirom istinskoga erudite opovrgao brojne nelogičnosti i netačnosti 
Mijuškovićeva tendencioznog istoriografskog domišljanja čiji je jedini in- 
teres bio da „novom interpretacijom“ Ljetopis prilagodi poželjnoj istorijskoj 
vizuri kontinuiteta srpske idejne i državne tradicije na prostorima današnje 
Crne Gore. U drugome radu, objavljenom u Kritici 1969. godine, ,,Kontinuitet 
jedne antinacionalne (antidržavne) politike“, polemišući sa stavovima Mitra 
Pešikana, Radojević piše o posebnostima crnogorskoga jezika i problemima 
s kojima se suočava pod pritiskom nametnute, unifikatorske jezičke norme. U 
vremenima kad je i sami pomen crnogorskoga jezika imao prizvuk neopro- 
stive jeresi Radojević je imao i građanske hrabrosti i naučnoga rafinmana i 
intuicije da formuliše, nažalost, i danas podjednako aktuelan sud: ,,Crnogorski 
lingvisti, pa i Pešikan (...) — služili su istome, unitarističkome duhu belićevske 
epohe (osjećali su se kao nekada država i crkva, bili su podržavani od režima, 
pa su se ponašali u jeziku kao tvorci zakona o prekršajima: proturali su laž 
da dirati u jezik — znači dirati u jedinstvo!). Tako su za posljednjijeh pedeset 
godina olako gazili sve osobenosti crnogorskog jezika, trudili se da sve po- 
ravnaju i podrežu (pod tijem pritiskom mnogi crnogorski intelektualci stvarali 
su kompleks da je crnogorski jezik arhaičan, primitivan).“? 

Ovim kratkim osvrtom na rani kritički angažman Danila Radojevića 
namjera nam je bila da ukažemo na neke paradigmatične topose njegova 
naučnoga postupka i stila. Tokom decenija predanoga istraživačkoga rada 





Danilo Radojević, „Povodom prve knjige Istorije Crne Gore“, Stvaranje, br. 5, Titograd, 
1968, str. 514. 

V. Danilo Radojević, ,,Neistoriska paradoksiranja o Dukljaninu“, Kritika, br. 6, Zagreb, 
1969, str. 370-377. 

Danilo Radojević, ,,Kontinuitet jedne antinacionalne (antidržavne) politike“, Kritika, br. 8, 
Zagreb, 1969, str. 583-587. 

° Isto, 585. 

Radojević je otvorio i problematizovao brojna pitanja vezana za crnogor- 
sku političku, vojnu i kulturnu istoriju. Nekim od tih pitanja nerijetko se i 
vraćao, pa je njima posvećivao i djela monografskoga karaktera. Primjera 
radi, višedecenijski trud i pionirski posao na osvjetljavanju zapretane po- 
vijesti Crnogorske pravoslavne crkve, preporučio ga je da bude autor jedinice 
»Crnogorsko-primorska mitropolija“ za drugo izdanje Enciklopedije Jugo- 
slavije, a ta ga je iz poznatih kuhinja beskrupulozno napadana jedinica po- 
nukala na dalji naučni angažman, što je rezultiralo pojavom kapitalne knjige 
Iz povijesti hrišćanskih crkava u Crnoj Gori: crkveno-povijesne rasprave."° 
Teme crnogorskih potuđenika i uzroka nestanka crnogorske države 1918. go- 
dine, kojima se kontinuirano više decenija u brojnim studijama bavio, iscr- 
pan leksikografski opis dobiće u knjizi CXIV godina i ličnosti (1827-1941). 
Prilog leksikonu ličnosti koje su doprinijele nestanku crnogorske države.!! 
Višedecenijsko bavljenje proskribovanim autorima, Sekulom Drljevićem i 
Savićem Markovićem Štedimlijom, Danilo Radojević će takođe zaokružiti 
posebnim izdanjima njihovih djela.!? 

No u ovome prilogu više pažnje ćemo posvetiti Radojevićevu filološko- 
me radu, odnosno njegovu književnoistorijskome opusu. U tome opusu, pored 
značajnih monografija, studija 1 ogleda o raznovrsnim fenomenima crnogor- 
skoga književnoga nasljeđa, posebno mjesto pripada i priređenim izdanjima. 
Pored dva izdanja Njegoševa Gorskoga vijenca”, Antologije crnogorske revo- 
lucionarne poezije!“, dragocjenog dokumentarnog svjedočanstva Pisma Vuku 
Karadžiću Vuka Popovića!“, te dijela zaostavštine Radoja Radojevića!“ i već 





10 V, Danilo Radojević, Iz povijesti hrišćanskih crkava u Crnoj Gori: crkveno-povijesne ras- 


prave, Crnogorsko društvo nezavisnih književnika, Podgorica, 2000. Drugo izdanje publi- 
kovala je Dukljanska akademija nauka i umjetnosti 2010. godine. 
1 V, Danilo Radojević, CXIV godina i ličnosti (1827-1941). Prilog leksikonu ličnosti koje 
su doprinijele nestanku crnogorske države, Dukljanska akademija nauka i umjetnosti, 
Podgorica, 2011. 
Dr Sekula Drljević, Politička misao. Izabrana djela, uvodna studija, izbor tekstova i do- 
kumentarnih priloga dr Danilo Radojević, Podgorica, 2007; Dr Danilo Radojević, Tri 
zabranjene knjige Savića Markovića Štedimlije, Dukljanska akademija nauka i umjetnosti, 
Podgorica, 2008. 
Petar II Petrović Njegoš, Gorski vijenac, priredio Danilo Radojević, Školska knjiga, 
Zagreb, 1981; Petar II Petrović Njegoš, Gorski vijenac, Školska knjiga, Zagreb, 1985. 
„Antologija crnogorske revolucionarne poezije“, izbor Danilo Radojević, u knjizi: Ju- 
goslovensko pjesništvo NOB i revolucije: SR Bosna i Hercegovina, SR Crna Gora, SR 
Hrvatska, SR Srbija, Spektar, Zagreb, 1983. 
Vuk Popović, Pisma Vuku Karadžiću, priredio Danilo Radojević, CID, Podgorica, 1999. 
Radoje Radojević, Mučenici, priredio Danilo Radojević, Centralna narodna biblioteka 
»Đurđe Crnojević“, Cetinje, 2005; Radoje Radojević, Osporavana kultura: kritike i pole- 
mike, priredio Danilo Radojević, Centralna narodna biblioteka ,,Đurđe Crnojević“, Cetinje, 
2006. 

pominjanih knjiga Sekule Drljevića i Savića Markovića Štedimlije, Radojević 
je crnogorsku književnu istoriografiju i folkloristiku zadužio finalizovanjem 
antologijskoga izbora crnogorskih narodnih basni Kad je sve zborilo'’ nje- 
gova rano preminuloga brata Radoja, za koji je Danilo napisao predgovor i po- 
govor, publikovanjem antologijskoga izbora crnogorskih narodnih priča Po- 
topno vrijeme!* te osobito priređivanjem rukopisa Tužbalica Vuka Vrčevića!?, 
za koji je napisao i instruktivan predgovor. Kad se zna da je taj etnološki, 
folkloristički, književo i jezički neprocjenjiv Vrčevićev rukopis na objavlji- 
vanje čekao cijelih 118 godina, značaj Radojevićeva izdanja postaje i očitiji. 
Dvojici crnogorskih pisaca Radojević je posvetio posebnu pažnju — Pet- 
Tu II Petroviću Njegošu i Mirku Banjeviću. Dok je njegova magistarska radnja 
tretirala probleme vezane za Njegoševo književno djelo, u doktorskoj diser- 
taciji odbranjenoj na Filozofskome fakultetu u Zagrebu 1978. godine poza- 
bavio se genezom stvaralaštva Mirka Banjevića. Radove o Njegošu Radojević 
je počeo objavljivati od 1967. godine, a kruna njegova njegošološkoga rada 
su dvije knjige — Studije o Njegošu (Beograd, 1974)” i Studije o Njegošu. 
Njegoševa raskršća (Podgorica, 2011). Ova druga knjiga nije tek novo 
izdanje, već po svemu nova cjelina. Ona zapravo predstavlja izbor teksto- 
va, objavljenih u periodičnim publikacijama i zasebnim knjigama, koje je 
Radojević napisao i objavio tokom višedecenijskoga bavljenja njegošološkim 
temama. Knjiga sadrži dvanaest studija i ogleda u kojima se ispituju različiti 
aspekti Njegoševa stvaralaštva, recepcija Njegoševa djela u kritičkoj literaturi 
te donose savremeni primjeri zloupotrebe Njegoševa djela. Sastavljena je iz 
dvije cjeline. U prvu, naslovljenu ,,Studije o Njegošu“ ušle su tri studije publi- 
kovane u knjizi Studije o Njegošu 1974. godine. Studije „Geneza Njegoševe 
estetike“, „Problemi etike u Njegoševu Lažnome caru Šćepanu Malom“ i 
„Komentari Gorskoga vijenca“ iz ovoga dijela knjige svaka na svoj način 
osvjetljavaju neke od osnovnih problema njegošologije. Autor pokazuje za- 
vidnu upućenost u obimnu literaturu o Njegošu, vješto pomjerajući fokus na 
pojedine čvorišne probleme tri Njegoševa najznačajnija djela, ispravljajući 





17 Kad je sve zborilo. Crnogorske narodne basne, izbor Radoje Radojević, predgovor i pogo- 


vor Danilo Radojević, Biblioteka ,,Luča“, knj. 61, NIO ,,Pobjeda“, Titograd, 1979. 

Potopno vrijeme. Crnogorske narodne priče, izbor Radoje Radojević i Danilo Radojević, 

predgovor i pogovor Danilo Radojević, Biblioteka ,,Luča“, knj. 67, NIO ,,Pobjeda“, Tito- 

grad, 1982. 

9 Vuk Vrčević, Tužbalice, priredio Danilo Radojević, NIO „Pobjeda“, Titograd, 1986; 

Vuk Vrčević, Tužbalice, drugo, prošireno izdanje, priredio Danilo Radojević, Institut za 

crnogorski jezik i književnost, Podgorica, 2011. 

Danilo Radojević, Studije o Njegošu, Književna zajednica ,,Petar Kočić“, Beograd, 1974. 

*! Danilo Radojević, Studije o Njegošu. Njegoševa raskršća, Institut za crnogorski jezik i 
književnost, Podgorica, 2011. 

zablude tradicionalističkih tumačenja i donoseći nove analize najvažnijih 
mjesta. U drugome dijelu knjige, naslovljenom ,,Njegoševa raskršća“ nahode 
se tekstovi raznorodna obima i žanra — od radova o recepciji Njegoševa djela 
do osvrta na djela Isidore Sekulić, Anice Savić-Rebac, Vojislava P. Nikčevića 
i Milovana Đilasa te svjedočenja o primjerima zloupotrebe Njegoševa djela 
u prošlosti i sadašnjosti. No centralno mjesto u tome dijelu knjige pripada 
obimnijoj studiji ,,O pojavi lika Miloša Obilića kao mitskoga junaka u svijesti 
Crnogoraca“, prvobitno objavljenoj 1987. godine u časopisu Ars. Akribično 
analizirajući mnoštvo izvora i literature, Radojević u toj prelomnoj studiji os- 
vjetljava genezu pojave mitskoga lika Miloša Obilića u Crnoj Gori, superi- 
orno dokazujući da do Petra II Petrovića Njegoša o Obiliću u narodnoj svijesti 
Crnogoraca nema ni pomena. O značaju te studije na posredan način svjedoči 
i činjenica da je i u novijim radovima vodećih crnogorskih folklorista u pot- 
punosti uvažena Radojevićeva argumentacija, makar i bez navođenja njegove 
studije u spiskovima literature. Meritoran sud o ovoj Radojevićevoj knjizi iz- 
rekao je književni istoričar Krsto Pizurica: „I u knjizi Studije o Njegošu, (...) 
Radojević pokazuje visoku kulturu i informisanost ne samo o Njegošu, već i 
o vremenskome kontekstu života i pjesničkoga djela vladike Rada.“ 

Najveći dio radova vezanih za izučavanje crnogorske književne baštine 
Radojević je sabrao u svojim knjigama, no mi ćemo se ovom prilikom de- 
taljnije osvrnuti na one naslove u kojima su teme iz književne istorije domi- 
nantne. Riječ je o knjigama Crnogorska literatura i tradicija” i Od književnog 
do povijesnog.” 

U knjizi Crnogorska literatura i tradicija Radojević je objedinio de- 
vetnaest priloga, raznovrsnoga tematskog usmjerenja, opsega i žanra — od 
kompleksnijih studija o Kraljevstvu Slovena Popa Dukljanina ili pojedinim 
vrstama usmene književnosti do kraćih ogleda o poeziji Stefana Mitrovića, 
Janka Đonovića ili Aleksandra Lesa Ivanovića, držeći se pritom hronološkoga 
Teda i nastojeći da osvijetli najznačajnije fenomene crnogorske literature. 

Na samome početku knjige nalazi se studija ,,Kraljevstvo Slavena Popa 
Dukljanina“, prvobitno objavljena u Zadarskoj reviji 1990. godine. Kao što 
smo već pomenuli, Radojević se problematikom naše najstarije sačuvane 
hronike iz XII vijeka bavio još od 1969. godine, objavivši do danas znatan 
broj radova o različitim pitanjima vezanim za Kraljevstvo Slovena,” pa se 





2 Krsto Pižurica, isto, str. 7. 


Danilo Radojević, Crnogorska literatura i tradicija, Montenegrin P.E.N. Centre, Cetinje, 
1993. 

Danilo Radojević, Od književnog do povijesnog, Crnogorsko društvo nezavisnih 
književnika, Podgorica, 2003. 

Up. Danilo Radojević, ,,Neistoriska paradoksiranja o Dukljaninu“, Kritika, br. 6, Zagreb, 

ta studija može posmatrati kao sinteza njegovih proučavanja hronike. Pisana 
svedenim, enciklopedijskim stilom, raspravljajući o pitanjima rukopisa i 
redakcija, a prije svega o istorijskim i literarnim vrijednostima hronike, ta 
studija donosi sveobuhvatan uvid u problematiku, osvjetljavajući značaj i 
domete, istorijske koliko i književnoistorijske, naše najstarije srednjovjekov- 
ne hronike. U zaključku rada Radojević veli: ,,Dukljaninova ambicija bila je 
velika, da registruje i ocijeni bitne događaje i aktere, od vremena dolaska Gota 
i Slavena na Balkansko poluostrvo do piščevog vremena. Kraljevstvo Slavena 
nesumnjivo dokazuje da su pretci Crnogoraca imali jak smisao za istorijsko 
predanje, koje je, što je u prirodi usmene predaje, doživljavalo različite trans- 
formacije, dopune i odstupanja; djelo je, dakle, kako i sam autor saopštava, 
velikim dijelom narodna istorija.“?* 

U radu ,,Mleci kao simbol kod naših stvaralaca“, analizirajući pri- 
kaz Mletaka u djelima Petra II Petrovića Njegoša, Stefana Mitrova Ljubiše 
i Radovana Zogovića, odnosno prateći transformaciju stereotipa o Dru- 
gom, Radojević daje značajan doprinos imagološkim propitivanjima u našoj 
književnoj istoriografiji. Poredeći tretman Mletaka u djelima ta tri autora, 
on suptilno objašnjava sličnosti i razlike — od Njegoševe zaokružene slike 
o Mlecima kao simbolu otuđenosti, preko Ljubišina bogaćenja te semantike 
snažnom nijansom konfesijske distingviranosti, do Zogovićeva povratka na 
Njegoševu simboliku, s naglašenom univerzalizacijom osnovnoga motiva. 

Ogledom ,,Narodni duh u poslanicama Petra Prvog“, prvi put objav- 
ljenim u knjizi Crnogorska literatura i tradicija, Danilo Radojević je dao 
enciklopedijski preciznu analizu života i djela Petra I Petrovića Njegoša, s 
posebnim osvrtom na njegove poslanice, za koje konstatuje kako se ,,izd- 
vajaju širinom misli, razvijenom metaforikom i vještinom gradiranja svoga 
unutrašnjeg osjećajnog svijeta, kao i bogatstvom opisa dramatičnih zbivanja, 
počev od porodičnog života do krupnih bitaka“. 

Vraćajući se nepresušnoj temi Njegoševa književnoga djela, Radojević 
u eseju „Istraga kao dramski osnov“, koji je zapravo dio predgovora izdanju 
Gorskoga vijenca priređenog 1985. godine, pravi otklon od tradicionalističkoga 


1969, str. 370-377; Danilo Radojević, „Pop Dukljanin: prilog bibliografiji Kraljevstva 
Slovena“, Stvaranje, br. 8—9, Titograd, 1986, str. 1233-1236; Danilo Radojević, „Smisao 
sporova nekih istoričara oko izvora za staru crnogorsku istoriju“, Ars, br. 1, Cetinje, 1987, 
str. 41-46; Danilo Radojević, „Problemi izučavanja Kraljevstva Slavena“, Monitor, br. 333, 
str. 52—53 i br. 334, str. 52-53; Danilo Radojević, ,,Kraljevstvo Slavena“, Monitor, br. 348, 
Podgorica, 1997, str. 46-47; Danilo Radojević, „Zapis na marginama Kraljevstva Slavena, 
u knjizi: Opet crnogorske teme, DANU, Podgorica, 2009, str. 108—115. 

?* Danilo Radojević, Crnogorska literatura i tradicija, Montenegrin P.E.N. Centre, Cetinje, 
1993, str. 14. 

27 Isto, str. 22. 

pristupa problemu ,,istrage poturica“, posmatrajuci ga s aspekta motivacije 
samoga teksta, a ne s aspekta njegove istoričnosti.“* Na primjerima iz tek- 
sta Gorskoga vijenca on pokazuje na koji je način Njegoš oko toga motiva 
izgradio dramski sukob potcrtavajući njegov značaj za homogenizaciju nacije 
i izbjegavanje ,,cijepanja bića“, ali i kao primjer borbe susednim, porobljenim 
narodima. Sa sličnom suptilnošću, na nešto široj osnovi, tome problemu u 
crnogorskoj književnoj istoriografiji pristupao je i Božidar Pejović.” Kako 
se u posljednje vrijeme, čak i kod dobrih poznavalaca našega književnog 
nasljeđa, sve češće može čuti teza o Njegoševu antiislamizmu, ovđe ćemo na- 
vesti i malo opširniji stav kojim Radojević zaključuje svoj esej, ali, po našem 
mišljenju, i precizno i ubjedljivo stavlja tačku i na taj problem: ,,Posebno treba 
naglasiti da Njegoš nikada nije ispoljio mržnju prema muslimanima. Napro- 
tiv, on je cijelim svojim moćnim literarnim djelom tragao za korijenima kon- 
flikata među ljudima. Smatrao je da je čovjek, kao potomak anđela (Adam) 
koji je prognan na Zemlju, te kao usamljeno i sebi prepušteno biće — dužan 
da se bori za ostvarivanje odnosa u kojima će svaki pojedinac i narod biti 
slobodni. Prilazeći ljudima moralnim kriterijumima, oštro je naglašavao da 
laktom vjere, glupost čojka mjeri’. Ta njegova široka tolerancija nije u 
koliziji s njegovim osuđivanjem muhamedanstva kada se ono, u jednom is- 
torijskom trenutku, izjednačilo s nosiocima najsurovije agresije.“ 

U prilogu ,,Epistolarna kazivanja Vuka Popovića“ Radojević osvjetlja- 
va lik i djelo Rišnjanina Vuka Popovića, sakupljača crnogorskoga usme- 
nog nasljeđa, čije djelo je „značajno za istorijska, etnografska, lingvistička, 
kulturološka i druga izučavanja crnogorske prošlosti“. Time je Radojević, 
nakon što je iz arhiva SANU publikovao rukopis Tužbalica Vuka Vrčevića, 
crnogorskoj naučnoj javnosti približio i drugoga poznatog saradnika Vuka 
Stefanovića Karadžića, dotad sakrivenog velom anonimnosti Karadžićevih 
zbirki usmene književnosti. Obimnu građu dragocjene Popovićeve kore- 
spondencije s Karadžićem upravo je Radojević prvi izdvojio i sakupio u knji- 
zi Pisma Vuku Karadzicu.*' A ta su pisma, kako s pravom u eseju konstatuje 
Radojević, ne samo izvanredno svjedočanstvo o tri decenije (1836—1864) 
društvenoga, političkoga i kulturnoga života Crne Gore, već i trag otuđenja 
crnogorske kulturne baštine, budući da je Popović, osim građe iz usmene 





2 O istoričnosti „istrage poturica“ završnu riječ dao je Vojislav P. Nikčević u knjizi Istraga 


poturica — mit ili stvarnost, Almanah, Podgorica, 2001. 

Up. Božidar Pejović, ,,Tragedija unifikacije u Gorskom vijencu“, u knjizi: Problemski 
ogledi, Svjetlost, Sarajevo, 1974, str. 38-50. 

Danilo Radojević, Crnogorska literatura i tradicija, Montenegrin P.E.N. Centre, Cetinje, 
1993, str. 29. 

Vuk Popović, Pisma Vuku Karadžiću, priredio Danilo Radojević, CID, Podgorica, 1999. 

književnosti koju je Karadžić utapao u svoje zbirke, Karadžiću slao i vrijedne 
rukopisne i štampane crkvene knjige. Ocjenjujući vrijednost epistolarnih ka- 
zivanja Vuka Popovića, Radojević zaključuje: „Pisma Vuka Popovića pred- 
stavljaju veoma značajan dio crnogorske epistolarne literature, što je rezultat 
njegovog pripovjedačkog dara i moći zapažanja. On je uspio ostvariti veći 
broj portreta iz crnogorskog političkog života i ratničke povijesti. Naročito je 
vrijedna ona opšta slika koju pisma sadrže, o Crnogorcima toga nemirnoga 
perioda, u kojemu su vođeni veliki ratovi protiv osvajača, a u samoj Crnoj 
Gori dolazilo do političkih konflikata.“?? 

Ogledom „Etički problemi u djelu S. M. Ljubiše“, objavljenome 
u značajnome zborniku Crnogorske akademije nauka i umjetnosti Stefan 
Mitrov Ljubiša 1976. godine, Radojević je ponudio jedan opšti osvrt na etičke 
probleme u Ljubišinu djelu. Polazeći od premise da su u osnovi Ljubišinih 
pripovjedaka najčešće problemi koje rađa borba za slobodu pojedinaca i 
društva, Radojević na nizu primjera iz Ljubišina djela problematizuje fenom- 
ene borbe, sloge, izdaje, nasilja i morala u Ljubišinu opusu. Dotičući i pitanja 
eksplicitne poetike Stefana Mitrova Ljubiše, Radojević sumira svoje analize 
stavom da ,,Ljubišina etička misao ima dva osnovna toka: a) afirmacija pozi- 
tivnih moralnih principa i djela, i b) otvorena, aktivna borba protivu zla, ne- 
pravde, izdaje i svega što se uključuje u borbu za negiranje moralnih svojstava 
čovjeka. Pošto je svaka individua na frontu borbe za moralno ostvarenje, nužni 
su mudrost, junaštvo, čojstvo i stalna spremnost da se djeluje za kolektivni in- 
teres, jer je služenje ciljevima ostvarivanja naroda, njegovog duhovnog, mo- 
ralnog i istorijskog trajanja — najviši moralni princip.“ 

Radojević nije propustio da se osvrne ni na djelo četvrtoga klasika 
crnogorske književnosti XIX vijeka — Marka Miljanova Popovića, kojemu je 
posvetio ogled ,,Literarni otpori Marka Miljanova“. Kao i u drugim svojim 
osvrtima na književne fenomene, autor i ovđe djelo sagledava u kontekstu 
vremena u kojemu je nastalo, analizirajući u prvome redu motive njegova 
nastanka, vezanost za društveni ambijent sredine iz koje potiče te u njemu 
izložen aksiološki sistem. Osim tih pitanja koja se tiču imanentne struk- 
ture Popovićeva djela, Radojević detaljno raščlanjuje i Popovićev društveni 
angažman, osvjetljavajući razloge njegova razlaza s Knjazom i naglašavajući 
daje čak i u tim okolnostima kučki vojvoda iz rodoljubivih pobuda odbio da 
bude zastupnik tuđih interesa okrenutih protiv crnogorske države i njenoga 
suverena. U zaključku toga priloga Radojević konstatuje da ,,djelo Marka 
Miljanova Popovića afirmiše najviše moralne vrijednosti, pa je izdaja data 





*% Danilo Radojević, Crnogorska literatura i tradicija, Montenegrin P.E.N. Centre, Cetinje, 

samo kao uzgredna pojava, kao tamna pozadina Siroke narodne borbe za 
ideal slobodnog Zivljenja.“*4 

U eseju „Lik Crnogorke u drami Balkanska carica“ Radojević podseća 
na genezu motiva rascjepa u dinastiji Crnojević koja je dovela do islamizacije 
Staniše Crnojevića i pada crnogorske srednjovjekovne države. Radojević prati 
prisustvo toga motiva od usmene pjeme Ženidba Maksima Crnojevića, preko 
Dike crnogorske Sima Milutinovića Sarajlije i Njegoševa Gorskoga vijenca, 
ukazujući na neke motivske sličnosti s Danteovom Božanstvenom komedi- 
jom, da bi u fokus svojega ispitivanja smjestio Balkansku caricu Nikole I 
Petrovića. Autor eseja s punim pravom dokazuje da je odstupajući od vari- 
janata motiva prisutnih u nabrojanim djelima Nikola I — u prvome redu iz 
rodoljubivih pobuda — za glavnoga junaka svoje tragedije odabrao Crnogorku. 
I upravo u dubokoj etičnosti toga lika te u nekim idejama drame, a ponajviše 
onoj o „vjeri u sopstvene snage za očuvanje slobodne egzistencije“, Radojević 
prepoznaje svježinu i aktuelnost djela, ne propuštajući da naznači i njegove 
formalno-stilske mane. 

U ogledu „Riječ o časopisu Zapisi“ Danilo Radojević osvrće se na 
časopis nesumnjiva značaja za crnogorsku nauku i kulturu pokrenut između 
dva svjetska rata. Autor iznosi sud da je najznačajniji dio toga časopisa 
zapravo izvorna građa koja je u njemu objavljivana, a u centar interesovanja 
postavlja pitanje kako je u tome časopisu interpretirana crnogorska istorija, 
pravno nasljeđe, jezik i književnost u odnosu na crnogorsko nacionalno biće 
insistirajući prije svega na etičkim aspektima. On s pravom daje zamjerku 
što se u znatnom broju istoriografskih radova objavljenih u tome časopisu 
Crnogorci shvataju kao regionalni fenomen. Ipak, opšta ocjena časopisa je 
povoljna: „Značaj časopisa Zapisi za crnogorsku kulturu je veliki. Njime 
je, između dva svjetska rata, u vrijeme potpunog brisanja Crnogoraca, već 
samim kvantitetom objavljene građe, postavljeno pitanje njihovog nacional- 
nog identiteta.“?> 

Studija „Cetinjski Brijest i Belveder kao pjesnički motivi“ okrenuta je 
problemima crnogorskoga međuratnoga pjesništva. Autora prije svega zanima 
koliko je to pjesništvo uspjelo ,,kao transponirani, umjetnički, izraz jednog is- 
torijskog stanja i odnosa“. Impuls buntovništva, reakcije na eksploataciju, tor- 
ture i moralno unižavanje Radojević ilustruje primjerom poeme Brijest Mirka 
Banjevića, posvećene kultnome cetinjskom toposu, Brijestu pod kojim su se 
okupljali glavari i pod kojim je kralj Nikola dijelio pravdu, a koji je posiječen 
1937. godine. Kako primjećuje Radojević: ,,M. Banjević u poemi Brijest, 





34 Isto, str. 55. 

kroz sudbinu toga spomenika personificira položaj crnogorskoga naroda.“ Na 
sličan način reagovao je i Radovan Zogović kad je potaknut policijskom tor- 
turom, hapšenjima i mučenjima crnogorskih komunista 1936. godine napisao 
poznatu pjesmu ,,Internacija Crne Gore“. Nakon Belvederskih demonstraci- 
ja (1936) i njihova krvavog gušenja od strane žandarmerije, pjesničkim ot- 
porom tom nasilju oglasili su se Savo Dragojević, Janko Đonović i Mirko 
Banjević, pa Radojević kroz analizu pjesničkih postupaka i osobenosti sva- 
koga od tih autora i njihovih ostvarenja ponaosob, precizno ilustruje istorijski 
ambijent i načine na koji su crnogorski međuratni pisci pružali pjesnički otpor 
režimskome nasilju. 

Iako nešto šire zasnovan, ogled ,,Skadarsko jezero inspiracija pjesnika“ 
svojim središnjim dijelom takođe je usmjeren na osvjetljavanje crnogorske 
međuratne poezije. Radojević podseća na korpus crnogorskih narodnih le- 
gendi koji se vezuje za Skadarsko jezero i konstatuje da je ono bilo istovre- 
meno ,,izvor dobra, straha i patnja“. Polazeći od premise da je crnogorska 
socijalna literatura najpotpunije odrazila stanje obespravljenosti crnogorskoga 
naroda u versajskoj Jugoslaviji, Radojević kroz analizu pjesama Skadarsko 
jezero Mirka Banjevića i Kontrabandžije Janka Đonovića lucidno pokazuje na 
koji je način ideja o regulaciji Skadarskoga jezera našla odjeka u crnogorskoj 
međuratnoj poeziji i kako su crnogorski pjesnici toga doba iskazivali svoju 
misao o ugroženosti cijeloga društva. 

Crnogorskim pjesnicima Radojević je posvetio još četiri priloga u 
knjizi Crnogorska literatura i tradicija — obimniju studiju „Intelektualno i 
emotivno jezgro poezije Radovana Zogovića“ te kraće osvrte ,,Zapis o djelu 
Janka Đonovića“, ,,Pjesnički govor Stefana Mitrovica“ i ,,Lirika Aleksandra 
Ivanovića“. Dok je prvi rad kompleksnije strukturiran pokušaj da se da cjelo- 
vit uvid u poetiku Radovana Zogovića, koju Radojević lapidarno definiše kao 
„angažovanost za ugroženog i uniženog čovjeka“, preostala tri eseja pisana 
su svedenim, enciklopedijskim stilom i prepoznatljivom erudicijom autora 
s namjerom da u najkraćim crtama osenče ključne poetičke smjernice tri 
značajna crnogorska lirika. 

Posljednji blok knjige čine četiri rada iz oblasti crnogorske usmene 
književnosti. U prvome od njih, „Najstarije crnogorske legende“, Radojević 
se nadovezuje na istraživanja Anice Savić-Rebac, Radmile Fabijanić i Ra- 
doja Radojevića dajući pregled najstarijega ciklusa crnogorskih narodnih 
legendi, o caru Dukljanu i tragajući za istorijskim i mitskim slojevima u nje- 
mu. Opsežnije studije ,,Crnogorske narodne basne“, ,,Crnogorske narodne 
priče“ i „Crnogorske tužbalice“ prvobitno su publikovane kao predgovori 
antologijama basni, priča i tužbalica. Svaka od njih predstavlja sveobuhva- 
tan književnoteorijski i književnoistorijski uvid u konkretni žanr usmene 

književnosti. Radojević i u tim radovima pokazuje sve kvalitete svojega 
naučnoga postupka — izvanredno poznavanje kako šire problematike, geneze 
i poetike pojedinih žanrova, tako i društvenoistorijskih okolnosti pojave i 
razvoja tih žanrova u crnogorskoj sredini. 

Pozitivan sud o knjizi Crnogorska literatura i tradicija izrekao je njen 
urednik, Pavle Mijović u „Riječi urednika“, objavljenoj u prvome izdanju 
knjige: ,,U ovoj knjizi Danila Radojevića dublje se i izdalje otkrivaju porivi 
ka nasilnom zauzimanju našeg duhovnog prostora i pobiranju njegovih bo- 
gatih plodova. Pisac knjige je pjesnik, ali svoj pjesnički jezik pretače u racio- 
nalno prozno štivo uspješno vrjednujući literarne ostavštine uzornih veterana 
crnogorske moderne. Čitalac će u njoj, nadam se, s lakoćom to zapaziti i na- 
slutiti puteve koji su Crnogorce kroz besprimjerno žrtvovanje sebe, vodili sve 
većem istanjivanju i zametanju tragova i korijena. Treba ovom piscu odati 
priznanje što je ispravno usmjerio svoja istraživanja u oblasti našeg duhovnog 
nasljeđa.“?* 

Književnoistorijski ogledi dominiraju i u Radojevićevoj knjizi Od 
književnog do povijesnog. U prvome dijelu knjige, naslovljenom ,,Književne 
teme“, nahodi se dvanaest priloga iz oblasti filologije. Problemski ogled ,,O 
nekim nerealnim problemima s nacionalnim i internacionalnim u književnosti“, 
objavljen u zagrebačkoj Kritici 1969. godine, raspravlja o teorijskoj ravni tret- 
mana nacionalnog i internacionalnog, raščlanjujući neke od suptilnih modela 
negacije crnogorske književnosti. Problemskoga su karaktera i ogledi ,,Ele- 
menti poetike crnogorske socijalne literature“ i ,,Crnogorska književnost 
između regionalnog i nacionalnog“. Dok je u prvome dat enciklopedijski 
sveden i informativan opis poetičkih i estetičkih osnova crnogorske socijalne 
literature, u drugome se autor kritički osvrće na antinacionalnu kulturnu poli- 
tiku u Crnoj Gori poslije II svjetskog rata i posebno na tretman crnogorskoga 
književnoga nasljeđa u prvih nekoliko kola prestižne Biblioteke ,,Luča“, u 
kojima je crnogorska književnost tretirana kao regionalni fenomen srpske 
literature, da bi tek od IX kola Biblioteka i podnaslovom i koncepcijom bila 
nacionalno definisana kao ,,Antologija crnogorske književnosti“. Ostali radovi 
u ovom bloku knjige Od književnog do povijesnog kraći su osvrti na određene 
literarne i kulturne fenomene, kao što su primjeri zloupotrebe Njegoševa 
djela, zapisi o Mažuranićevu djelu, poemama Mirka Banjevića, novelisti- 
ci Radovana Zogovića, proznome opusu Nikole Lopičića te poeziji Janka 
Đonovića i Radmile Nikčević-Brajović. Segment knjige posvećen književnim 
temama Radojević zaključuje osvrtima na dvije knjige iz domena filologije. 





* Pavle Mijović, „Riječ urednika“, u knjizi: Danilo Radojević, Crnogorska literatura i 


tradicija, Montenegrin P.E.N. Centre, Cetinje, 1993, str. 3. 

U tekstu ,,Crnogorska epika u studiji Radovana Zogovića“ osvrće se na opsežnu 
studiju Radovana Zogovića štampanu kao predgovor Antologije crnogorskih 
epskih pjesama raznih vremena. Radojević afirmativno piše o Zogovićevu 
priređivačkom poduhvatu i književnoistorijskoj analizi predočenoj u predgo- 
voru, pa zaključuje: ,,U studiji koja prati izbor, Zogović nije uopšteno govorio 
o izabranim pjesmama, već je napravio ogroman napor izvršivši pojedinačnu 
estetsku analizu (odabranih pjesama), a preko njih i crnogorske epike uopšte. 
Zaustavljajući se analitički na nosećim mjestima, pokazao je kako treba čitati 
epiku, što je u njoj zadržalo trajnu poetsku draž i za domaće čitaoce moder- 
nog senzibiliteta, kao i za one iz drugih kultura." U osvrtu „Inicijativa za 
normiranje jezičkog unitarizma“ Radojević kritički analizira Rječnik (i) 
jekavizama srpskog jezika Branislava Ostojića i Dragomira Vujičića, odnosno 
predgovor toj knjizi čiji je autor Branislav Ostojić. Primjećujući da se pod 
vidom objektivnih naučnih analiza u tome tekstu zapravo kriju očite političke 
tendencije, Radojević navodi veliki broj nedosljednosti, netačnosti i krivih 
interpretacija u pristupu materiji te zaključuje: ,,Igrajući jezičkog demokratu, 
Ostojić neće da vidi da je jedini put normiranja crnogorskog jezičkog izraza 
— tretiranje njegove dijahrone cjelovitosti, dakle i jezičke tradicije, potvrđene 
višestoljetnom literarnom upotrebom, što je dobilo svoj moderni oblik tokom 
XIX vijeka...“ 

Filološkim temama Danilo Radojević se bavio i u drugim svojim 
knjigama — Dukljanski horizonti,? Crnogorci na limesu* i osobito u knjizi 
Opet crnogorske teme.*' U svim tim radovima zrcali se prepoznatljiv postu- 
pak i stil autora, čiji je ključni pokretački cilj — osvijetliti nepoznate slojeve 
crnogorskoga književno-jezičkoga nasljeđa i raskrstiti sa starim nametnutim 
zabludama o njemu. Kao što je iz ovoga osvrta na Radojevićev filološki rad 
razvidno njegova interesovanja su široka, i kreću se od propitivanja teorij- 
skih, estetskih, ontoloških i etičkih dimenzija književnoumjetničkoga djela do 
konkretnih analiza književnih fenomena u rasponu od srednjovjekovnih tek- 
stova i usmenoknjiževne ostavštine do vrhova crnogorske međuratne socijalne 
literature i savremenih literarnih tokova. Posebno mjesto u Radojevićevu 
filološkome opusu pripada crntralnoj figuri crnogorskoga književnog kanona 
— Petru II Petroviću Njegošu, kojemu je posvetio na desetine pojedinačnih ra- 
dova, dva priređena izdanja i dvije knjige. Radojevićevu naučnu pažnju pored 





37 


Danilo Radojević, Od književnog do povijesnog, CDNK, Podgorica, 2003, str. 70. 

38 Isto, str. 75. 

39 Danilo Radojević, Dukljanski horizonti, CDNK, Podgorica, 1995. 

* Danilo Radojević, Crnogorci na limesu, Crnogorski centar Međunarodnog P.E.N.-a, 
Podgorica, 1999. 

Danilo Radojević, Opet crnogorske teme, DANU, Podgorica, 2009. 

Njegoša, posebno je zaokupljao i pjesnik Mirko Banjević, pa je o njemu os- 
tavio veliki broj priloga i još uvijek neobjavljenu doktorsku disertaciju Ge- 
neza stvaralaštva Mirka Banjevića. Kad se Radojevićev filološki opus sagleda 
kao cjelina, nameće se utisak da je riječ o jednome od najsuptilnijih tumača 
crnogorske književno-jezičke baštine, utemeljivaču moderne crnogorske 
književne istoriografije i vrijednome pregaocu na poslu očuvanja crnogorske 
nacionalne, kulturne, jezičke i književne samosvijesti. 

Aleksandar RADOMAN & Adnan CIRGIC 
DANILO RADOJEVIC AS A MONTENEGRIST 


The authors of this paper provide an overview of the philological work 
of academician Danilo Radojević. Belonging to a generation of Montenegrin 
authors who rejected the traditionalist perceptions, Radojevic is one of those 
who traced the paths of modern Montenegristics. His scientific interests are 
broad, and his contribution is significant in many disciplines — literary his- 
toriography, philology, culturology, ethnology, etc. In his historical-literary 
works Radojević shows a broad education and commitment to shed light on 
unknown or lesser known segments of our literary and cultural heritage. 

